Line Barfod (EL), 2005-05-11:
Jeg vil gerne tilslutte mig rækken af roser til det her forslag.
Det er godt, at vi får forbedret ofrenes stilling, og det er godt, at man får mulighed for at tale med en bistandsadvokat, så man kan få snakket igennem, hvad en afhøring hos politiet egentlig går ud på.
Man kan måske få fjernet noget af nervøsiteten ved at have en med, som man har snakket med i forvejen.
Så synes jeg, det er vigtigt at understrege, at det forløb, der har været, og som andre har ridset op, viser, at det nogle gange faktisk kan nytte, når der er nogle foreninger, der gør et stort, sagligt stykke arbejde for at informere om nogle problemer på et område, og kommer med nogle helt konkrete forslag til forbedringer.
Jeg synes faktisk, at det er et meget eksemplarisk forløb, der har været her, med en høring, hvor man gjorde opmærksom på problemerne, hvor der har været flere forskellige, der kunne fortælle om, hvordan dagligdagen er på det her område, og som også kunne komme med de helt konkrete forslag til, hvor vi kunne sætte ind, hvis vi ville gøre noget for at få løst nogle af problemerne og få gjort noget, så der bliver en bedre retsstilling for ofrene, og som dermed forhåbentlig også gør, at der er flere ofre, som tør anmelde, at de har været udsat for voldtægt, så vi kan gøre noget mere for at forebygge voldtægter fremover.
Det er i forhold til forslaget vigtigt, at vi holder fast i det, som Justitsministeriet skriver i kommentaren til høringssvarene, nemlig at vi også skal sørge for, at den fysiske indretning af retsbygningerne kan leve op til forslaget.
Det er altså vigtigt, at der er nogle rum, så offeret, gerningsmanden og vidnerne ikke skal sidde i de samme lokaler og vente på at komme ind i retten, men at der faktisk bliver mulighed for en fysisk adskillelse.
Det skal vi sørge for at huske og følge op på, når vi skal kigge på retskredsreformen og på indretningen af retsbygninger fremover.
Så håber jeg jo, at den positive stemning, der har været i dag, også kan føre til, at vi på et tidspunkt kan få sat penge af til konfliktmægling, for det, der også kom frem på den høring, var, hvor meget det betyder for mange ofre at have mulighed for at få noget konfliktmægling og kunne møde gerningsmanden.
Nogle af dem ønsker ikke, at det kun skal ske i en retssag, hvor de jo heller ikke har nogen mulighed for at snakke med gerningsmanden, men de ønsker den mulighed, der ligger i en konfliktmægling, for at de kan komme videre i deres eget liv, ikke være bange for at gå på gaden eller for at gå til forældremøde og møde det barns far, som udsatte dem for en voldtægt.
Derfor håber jeg, at det på et tidspunkt kan lykkes os også at komme igennem med den del, der handler om at få penge til konfliktmægling.
Det tror jeg ville kunne hjælpe rigtig mange ofre.
Så er jeg også meget glad for den sidste del, som fru Anne Baastrup også var inde på: at det nu er lykkedes at få ind, at man har en ret som pårørende til en, der er død i forbindelse med en politihandling.
Det vil forhåbentlig føre til, at vi kan undgå nogle af de tragiske sager, vi har set tidligere, og så må vi senere se på, hvad vi i øvrigt kan gøre.
Jeg synes, at vi skal prøve at tage nogle drøftelser af, om vi ikke simpelt hen skulle sige, at de sager, der ender med dødelig udgang, til at starte med skal køre ved retten, i stedet for at man først skal igennem lange forløb for at se, om man kan få sagen for retten.
Så kunne det også være, at de politifolk, der er involveret, kunne få en hurtigere afgørelse i sagen, frem for at den først skal igennem meget lange undersøgelser, presseomtale osv.
Så der tror jeg også at der ligger noget, som vi skal arbejde videre med.
Vi er meget glade for forslaget.